Diari Oficial de la Generalitat Valenciana


Sumari del DOGV 6094, del 03-09-2009 (2009/9850)

ORDRE de 26 d'agost de 2009, de la Conselleria de Benestar Social, per la qual es convoca la I edició del Premi Jo També Concilie per a projectes universitaris que tinguen com a fi la conciliació de la vida familiar i laboral, en el marc de les polítiques d'igualtat d'oportunitats del Consell.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6094

Data del DOGV
:   03-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9850


Data del document
:   26-08-2009

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE de 26 d'agost de 2009, de la Conselleria de Benestar Social, per la qual es convoca la I edició del Premi Jo També Concilie per a projectes universitaris que tinguen com a fi la conciliació de la vida familiar i laboral, en el marc de les polítiques d'igualtat d'oportunitats del Consell. [2009/9850]
La necessitat de conciliar el treball amb la vida familiar i personal ha sigut plantejada, en tots els nivells, com una condició vinculada de forma inequívoca a la nova realitat social. Açò comporta una complexa i difícil problemàtica que ha d'abordar-se, no sols amb importants reformes legislatives, sinó també amb actuacions de conciliació en el món empresarial que coadjuven a la igualtat d'oportunitats en l'esmentat àmbit.
La igualtat de drets de dones i hòmens, en particular en matèria d'ocupació i treball, està arreplegada en l'Estatut d'Autonomia de la Comunitat Valenciana. I, dins de les actuacions en l'àmbit laboral, són considerades de màxima importància aquelles mesures que promoguen la conciliació enteses com a avantatges no sols per a les persones treballadores sinó també per a les empreses, reportant beneficis com són la reducció d'absentisme, disminució de la rotació del personal, millores del clima laboral, major compromís del treballador amb l'empresa, millora la imatge corporativa entre altres.
La Llei 9/2003, de 2 d'abril, de la Generalitat, per a la Igualtat entre Dones i Hòmens, té com a objecte regular i fer efectiu el principi d'igualtat de dones i hòmens en la Comunitat Valenciana, establir els principis generals que han d'orientar l'esmentada igualtat, determinar les accions bàsiques que han de ser implementades, i també establir l'organització administrativa de la igualtat d'oportunitats entre dones i hòmens en la Comunitat Valenciana.
Segons el Decret 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social, la Direcció General de la Dona i per la Igualtat és el centre directiu a què correspon elaborar, promoure i executar les mesures necessàries per a fer efectiu el dret d'igualtat de tracte i d'oportunitats entre dones i hòmens de la Comunitat Valenciana, amb independència de la seua circumstància o condició, i promoure la seua participació en totes les esferes de la vida política, civil, laboral, econòmica, social i cultural.
A l'esmentada direcció general li corresponen, entre altres, les funcions de vetlar per l'aplicació del principi d'igualtat d'oportunitats en les polítiques socials de la Generalitat, estudiar i proposar programes, mesures i normes que tinguen com a objecte promoure l'exercici efectiu del dret constitucional d'igualtat, i, en particular, la prevenció de conductes discriminatòries; fomentar la implantació i execució de programes de col·laboració i formació que tinguen com a objecte la promoció sociolaboral de la dona i la gestió de concerts, subvencions i altres prestacions econòmiques en les matèries de la seua competència.
Per a desenvolupar estes mesures, la Generalitat està duent a terme el Pla d'Igualtat d'Oportunitats entre Dones i Hòmens 2006-2009, estructurat en àrees, que, de forma transversal, incorpora la perspectiva de gènere en diferents àmbits i es concreta en objectius i accions més precisos.
Des de la Direcció General de la Dona i per la Igualtat s'estan delimitant actuacions precises i específiques per a aconseguir eliminar els obstacles que impedixen o dificulten aconseguir una igualtat real i efectiva. I un dels àmbits prioritaris on és necessari incidir i fer un especial esforç és en l'àmbit empresarial, pilar bàsic de la nostra intervenció, per la qual cosa és ací on està centrant el seu interés.
Per això, mitjançant esta ordre es realitza la convocatòria de la I edició del Premi Jo També Concilie, amb el qual es pretén sensibilitzar els jóvens que en un futur formaran part de l'entorn laboral per a recolzar la conciliació de la vida familiar, personal i laboral tendent a la consecució de la igualtat entre dones i hòmens, perquè s'assenten en les polítiques empresarials de la Comunitat, sense que això supose un cost addicional a l'empresa.
En virtut de tot el que s'ha exposat i fent ús de les facultats conferides pel Decret 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social; l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, i l'article 28 de la Llei de la Generalitat Valenciana 5/1983, de 30 de desembre, del Consell,
ORDENE
Article 1
Constituïx l'objecte d'esta ordre la convocatòria de la I edició del Premi Jo També Concilie a projectes realitzats per l'alumnat de les universitats de la Comunitat Valenciana, i l'aprovació de les bases per les quals es regirà la convocatòria que figura com a annex I.
Article 2
El termini de presentació de sol·licituds començarà a partir de l'endemà de la publicació d'esta convocatòria en el Diari Oficial de la Comunitat Valenciana i acabarà el dia 31 d'octubre de 2009.
Article 3
1. La dotació econòmica del concurs convocat se sufragarà a càrrec del capítol IV del pressupost de despeses de la Generalitat per a l'exercici 2009, programa 323.10, Promoció de la Dona, línia de subvenció T7150, per import global màxim de sis mil euros (6.000 €).
2. El concurs té una dotació màxima de 6.000 euros d'acord amb la distribució següent: un primer premi de 3.000 euros i dos accèssits de 1.500 euros cada un d'ells.
A més, es podran concedir mencions honorífiques, sense dotació econòmica, si la qualitat de les obres presentades i no premiades ho mereixen, segons consideració del jurat.
3. El jurat podrà proposar que es deixe desert el premi o qualsevol dels accèssits del concurs, mitjançant un acord motivat.
Article 4
1. El concurs està subvencionat per la Conselleria de Benestar Social, a través de la Direcció General de la Dona i per la Igualtat, i pel Fons Social Europeu corresponent al Programa Operatiu 2007-2013, i ha de sotmetre's al Reglament núm. 1828/2006, de 8 de desembre (DOUE de 27de desembre de 2006), i al preceptiu Pla de Comunicació, d'acord amb el que es disposa en la secció primera del capítol II del reglament sobre les activitats d'informació i publicitat que han de dur a terme els estats membres en relació amb les intervencions dels Fons Estructurals.
2. Així mateix, hauran d'incorporar en tot el material imprés que es derive de les activitats objecte d'esta ordre els logotips de la Generalitat, del Pla d'Igualtat d'Oportunitats entre Dones i Hòmens i del Fons Social Europeu.
Article 5
El premi i els accèssits concedits per mitjà d'esta ordre no necessiten de la seua notificació a la Comissió Europea, per no reunir tots els requisits de l'apartat 1 de l'article 87 del Tractat CE, atés que la persona beneficiària final de la subvenció és una persona física.
DISPOSICIONS FINALS
Primera
S'autoritza la Sotssecretaria de la Conselleria de Benestar Social i la Direcció General de la Dona i per la Igualtat perquè, en l'àmbit de les seues competències, adopten les mesures necessàries per al desplegament i aplicació d'esta ordre.
Segona
Esta ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Conforme establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, esta ordre, que posa fi a la via administrativa, podrà ser recorreguda potestativament en reposició o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de qui tinga la titularitat de la Conselleria de Benestar Social, en el termini d'un mes a comptar des de l'endemà de la seua publicació.
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
València, 26 d'agost de 2009
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX I
Bases
Primera. Objecte
Constituïx l'objecte d'esta ordre, l'aprovació de les normes reguladores que regiran la convocatòria de la I edició del Premi Jo També Concilie per a reconéixer aquells projectes de l'alumnat de les distintes universitats de la Comunitat Valenciana que promoguen mesures innovadores de conciliació de la vida laboral, familiar i personal i els beneficis que la seua adopció reporta en l'empresa.
Segona. Participants
Hi podrà participar qualsevol persona, de forma individual o en equip, que estiga realitzant estudis universitaris i estiga matriculada en el curs acadèmic 2008-2009 o 2009-2010 en alguna universitat de la Comunitat Valenciana o centres públics o privats adscrits.
Tercera. Condicions tècniques del projecte
1. Els projectes hauran de ser originals i inèdits.
2. Els treballs podran ser presentats en paper o en format electrònic en fitxer PDF, sempre que siga susceptible la seua reproducció per mitjans tècnics normals.
3. El projecte haurà de constar, com a mínim, de títol, índex, justificació, pressupost, viabilitat i una memòria descriptiva, i cal fer èmfasi en els objectius i accions tendents a la conciliació, entre els quals es poden trobar mesures relacionades amb:
- Millores respecte a la normativa legal vigent en matèria de conciliació de la vida laboral i familiar.
- Mesures que faciliten la flexibilitat laboral.
- Programes de sensibilització i informació dirigits a tot el personal en matèria de conciliació.
4. Els treballs no podran excedir, en cap cas, d'un màxim de 50 folis, grandària DIN A-4.
5. El jurat podrà proposar, motivadament, l'exclusió d'aquells treballs l'autor dels quals, contingut o presentació no s'ajusten als anteriors requisits.
Quarta. Presentació de sol·licituds i documentació
1. La sol·licitud per a participar en este concurs es presentarà segons el model que s'adjunta com a annex II, degudament emplenada i acompanyada de la documentació següent:
a) Fotocòpia del document nacional d'identitat o número d'identificació d'estranger.
b) Justificació del pagament de matrícula del curs acadèmic 2008-2009 o 2009-2010 en alguna universitat de la Comunitat Valenciana o centre adscrit.
c) Subscripció de la declaració responsable de no estar sotmés en cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003) i del compliment d'obligacions de reintegrament de subvencions que si és el cas, se li hagueren exigit, segons consta en l'apartat C de l'annex II.
d) Dades de domiciliació bancària, en el model de l'annex III (manteniment de tercers).
e) Els projectes objecte d'esta convocatòria, que podran presentar-se en suport paper o electrònic.
2. En el supòsit de treballs executats i presentats per equips, hauran de complir amb els requisits totes les persones que el componguen i acompanyar la documentació indicada en els dos primers apartats del punt anterior.
Cinquena. Termini de presentació
1. El termini de presentació de sol·licituds començarà a partir de l'endemà de la publicació d'esta convocatòria en el Diari Oficial de la Comunitat Valenciana i acabarà el dia 31 d'octubre de 2009.
2. Els projectes podran presentar-se en qualsevol de les seus de la Direcció General de la Dona i per la Igualtat d'Alacant (carrer Óscar Esplá, núm. 33-35, CP 03102), Castelló (carrer de l'Ensenyament, núm. 10, CP 12379) i València (carrer de Nàquera, núm. 9, CP 46206) i, en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sisena. Constitució del jurat i proposta de resolució del premi
1. Per a la resolució del concurs es constituirà un jurat nomenat i presidit per la directora general de la Dona i per la Igualtat, o persona en qui delegue, i integrat per cinc vocals i un secretari o secretària, el procés de designació del qual s'expressa a continuació:
a) Una persona representant de la Conselleria d'Indústria, Comerç i Innovació.
b) Una persona representant de la Conselleria d'Economia, Hisenda i Ocupació.
c) Una persona representant de la Conselleria d'Educació.
d) Una persona representant d'una universitat de la Comunitat Valenciana, per designació del conseller de Benestar Social.
e) Una persona representant de la Confederació Empresarial, per designació del conseller de Benestar Social.
f) Un tècnic o tècnica de la Direcció General de la Dona i per la Igualtat, que actuarà com a secretari o secretària del jurat, amb veu i sense vot.
2. La identitat de les persones que componen el jurat es farà pública al tauler d'anuncis de la Direcció General de la Dona i per la Igualtat amb anterioritat a la formulació de la proposta de resolució.
Setena. Criteris de selecció
1. El projecte es pot desenvolupar en qualsevol sector, àmbit o activitat professional i afectar qualsevol lloc de treball, i vindrà referit a mesures i actuacions de conciliació de la vida laboral, familiar i personal que suposen una millora en la gestió, organització i funcionament de l'empresa.
2. El jurat examinarà els projectes presentats i formularà la corresponent proposta de resolució de la convocatòria, amb una valoració màxima de 20 punts distribuïts en els següents apartats, amb un màxim de 5 punts en cada un d'ells:
a) Objectius i mesures del projecte relacionats amb els plans d'igualtat i la seua contribució a la conciliació de la vida laboral, familiar i personal.
b) Inversió econòmica (es primaran aquelles mesures que no suposen un cost excessiu a l'empresa).
c) Viabilitat del projecte.
d) Innovació.
3. El jurat podrà proposar, motivadament, que es deixe desert el premi o qualsevol dels accèssits, i no podrà recaure en la mateixa persona més d'un d'ells. L'acta reflectirà exclusivament el premi i els dos accèssits, i també mencions honorífiques si hi haguera.
4. La resolució del jurat s'emetrà a partir del dia 15 de novembre de 2009. En tot cas, la resolució de la convocatòria es farà pública abans del dia 15 de desembre de 2009.
Huitena. Resolució de la convocatòria
La competència per a resoldre esta convocatòria correspon a la directora general de la Dona i per la Igualtat, per delegació del conseller de Benestar Social, previ veredicte vinculant del jurat, d'acord amb la Resolució de 27 de febrer de 2009 (DOCV núm. 5967, de 4 de març de 2009), del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria.
Novena. Premi i accèssits
1. Es concedirà un premi de 3.000 euros i dos accèssits de 1.500 euros cada un.
2. L'import del premi i dels accèssits estarà subjecte a la retenció de l'impost sobre la renda de persones físiques (IRPF) que marca la llei, i es formalitzarà per mitjà de transferència bancària en un únic pagament a favor de la persona les dades de la qual apareguen en l'apartat A del model de sol·licitud que figura com a annex II d'esta ordre.
3. Els treballs premiats podran ser publicats, reproduïts i difosos, si així ho estima la Conselleria de Benestar Social, per a la qual cosa queda expressament autoritzada per les persones que participen en este concurs.
4. Els treballs no premiats podran ser retirats pels seus autors o autores fins al 30 de novembre de 2009. Transcorregut el termini indicat sense que els hagen retirats, s'entendrà que hi renuncien a tot dret sobre estos i passaran a ser propietat de la Direcció General de la Dona i per la Igualtat, que procedirà a la seua destrucció.
Deu. Acceptació de les bases
La participació en este concurs suposa la total acceptació de les presents bases.